SAKP-leier en dogter vermoor(Argieffoto: SA Polisie) ŉ SAKP-leier, Siyabulela Siswana (44), en sy sesjarige dogter is Woensdagaand by hul huis in Mfuleni in Kaapstad vermoor. Volgens die SAKP kon dit moontlik ŉ sluipmoord wees. Siswana was die SAKP in die Wes-Kaap se sekretaris in die Brian Bunting-distrik. Brig. Novela Potelwa, woordvoerder van die polisie, sê twee verdagtes, wie se gesigte versteek was, het Siswana, sy dogter en vrou die aand met ŉ vuurwapen in hul huis oorval. Een van die verdagtes het met ŉ vuurwapen op die Siswana-gesin begin losbrand. Siswana en sy dogtertjie het later in die hospitaal aan hul wonde beswyk. Siswana se 39-jarige vrou veg tans om haar lewe in ŉ hospitaal. Potelwa sê speurders werk hard om die twee moordenaars vas te trek. Twee sake van moord en een van poging tot moord is aanhangig gemaak. “Soos die ondersoek ontvou, sal die motief vir die moord ook duideliker word,” sê Potelwa. Die SAKP in die Wes-Kaap het sy skok uitgespreek oor die moord op Siswana. Die party het ŉ beroep op die polisie gedoen om die moordenaars so vinnig as moontlik vas te trek.